ΓΡΑΠΤΗ ΕΡΩΤΗΣΗ E-2409/96 υποβολή: Johanna Maij-Weggen (PPE) προς την Επιτροπή (11 Σεπτεμβρίου 1996)

Θέμα: Η κατάσταση της δημόσιας υγείας στις Ολλανδικές Αντίλλες

Γνωρίζει η Επιτροπή ότι μέσα σε σύντομο χρονικό διάστημα απεβίωσαν σε νοσοκομείο του Κιουρασάο, στις Ολλανδικές Αντίλλες 9 νεφροπαθείς και 4 βρέφη;

Γνωρίζει η Επιτροπή ότι ο θάνατος των 9 νεφροπαθών ασθενών οφείλεται στην ελλιπή εγκατάσταση παροχής ύδατος στο εν λόγω νοσοκομείο;

Σε τί ύψος ανέρχεται το ποσό που διαθέτει η Επιτροπή από το 1990 για την ανάπτυξη των Ολλανδικών Αντιλλών και ποιά προγράμματα απορροφούν τα εν λόγω ποσά;

Προτίθεται η Επιτροπή να εξετάσει, από κοινού με την κυβέρνηση των Αντιλλών εάν, ενδεχομένως μεγαλύτερο μέρος του ποσού που διατίθεται για τις Αντίλλες από τα ευρωπαϊκά αναπτυξιακά κονδύλια μπορεί να χρησιμοποιηθεί για προγράμματα στον τομέα της υγείας και μεταξύ άλλων για τον εκσυγχρονισμό των νοσοκομείων στις Αντίλλες;

Απάντηση του κ. Pinheiro εξ ονόματος της Επιτροπής (8 Νοεμβρίου 1996)

Η Επιτροπή γνωρίζει τα περιστατικά στα οποία αναφέρεται το Αξιότιμο Μέλος. Σύμφωνα με τις διαθέσιμες πληροφορίες σχετικά με αυτά τα θλιβερά περιστατικά, θα πρέπει να γίνει διάκριση ανάμεσα στους νεφροπαθείς και τα βρέφη. Οι νεφροπαθείς που πέθαναν στο Curacao είχαν εισαχθεί σε ιδιωτική κλινική και ο θάνατός τους προήλθε από τη χρήση νερού που περιείχε υπερβολική ποσότητα αλουμινίου. Οι θάνατοι αυτοί θα μπορούσαν να είχαν αποφευχθεί εάν το νερό που χρησιμοποιήθηκε είχε φιλτραριστεί κατάλληλα, όπως συνηθίζεται στην Ευρώπη, όταν αυτό προορίζεται για αιμοκάθαρση. Όσον αφορά το θάνατο των τεσσάρων πρόωρων νεογνών, αυτοί δεν οφείλονται στην ποιότητα του νερού. Ο θάνατος των τριών απ'αυτά αποδόθηκε, μετά από έρευνα ολλανδών εμπειρογνωμόνων, στην πρόσληψη ειδικών τροφών για πρόωρα νεογνά, οι οποίες αποδείχθηκαν μολυσμένες.

Δεν ευσταθεί ότι η εγκατάσταση παροχής ύδατος στο νοσοκομείο του Curacao είναι ελλιπής. Εδώ και πολλά χρόνια, το νοσοκομείο αυτό συνδέεται με το δίκτυο παροχής ύδατος που διαχειρίζονται οι ημικρατικοί οργανισμοί-ΚΑΕ, υπεύθυνοι για την παροχή. Αντίθετα, η μόλυνση λόγω υπερβολικής ποσότητας αλουμινίου στο νερό επιβεβαιώθηκε. Επίσης το Curacao αντιμετωπίζει πρόβλημα ως προς την ποσότητα του παρεχόμενου ύδατος.

Από το 1990, λαμβανομένων υπόψη όλων των χρηματοδοτικών μέσων, έχουν διατεθεί τουλάχιστον 33 εκατ. ECU από την Επιτροπή και την Ευρωπαϊκή Τράπεζα Επενδύσεων (ΕΤΕ) για τις Ολλανδικές Αντίλλες, είτε υπό μορφή δωρεάς (23 εκατ. ECU) ή δανείων (9,5 εκατ. ECU), είτε υπό μορφή επείγουσας ενίσχυσης (0,5 εκατ. ECU). Θα πρέπει να σημειωθεί ότι η ΕΤΕ χορήγησε δάνειο ύψους 8,7 εκατ. ECU στον οργανισμό ΚΑΕ.

Ανέκαθεν, ο τομέας της υγείας αποτελούσε τομέα συνεργασίας μεταξύ των Αντιλλών, των Κάτω Χωρών και της PAHO (Παναμερικανική Οργάνωση Υγείας). Όπως ακριβώς και η σύμβαση Λομέ, η απόφαση σύνδεσης με τις υπερπόντιες χώρες και εδάφη προβλέπει ρητά ότι αρμόδιες να αναλαμβάνουν πρωτοβουλίες για τα έργα και τα προγράμματα είναι οι δικαιούχες χώρες των ενισχύσεων. Μέχρι στιγμής, οι Ολλανδικές Αντίλλες δεν έχουν ζητήσει από την Επιτροπή ενισχύσεις για τον τομέα της υγείας. Εφόσον η κυβέρνηση το επιθυμεί και σε στενή συνεργασία πάντα με τα άλλα ενδιαφερόμενα μέρη, μια τέτοια συνεργασία στο συγκεκριμένο τομέα θα μπορούσε κάλλιστα να πραγματοποιηθεί στο μέλλον.